"(i) Sekao sa mmuisano Mmuisano magareng ga mosetsana le mmaagwe ka ga ditsala tsa go sa reetse batsadi. Lebogang : (Ka mowa o o edileng) Khumiso ngwanaka. Khumiso : (Ka kgakgamalo) Mma! Lebogang : Naare ga twe o tshwaragane le eng? Khumiso : (O tlhaga a tshematshema) Ke ne ke santse ke tshwaragane le go phutha dibuka tsa me. Lebogang : Ngwanaka a o itse fa batho ba tsaya gore o tshwana le ditsala tsa gago, se lebale diyathoteng di bapile Khumiso : (O tsutsubantse sefatlhego) Ke dirile eng mma? Lebogang : Go itsewe sentle gore ditsala tsa gago di a itaola, ruri ga ba a di gadikela go di ja. Khumiso :(Ka go ikgakantsha) Nna! Nnyaya, eo ya mekgwa ya bona ga ke itse. Lebogang : Ka moso fa, o tsoga o ikgogetse metsi ka loselo, o se ka wa re ga re a go tsibosa Khumiso : Ga nkitla ke go swabisa Mma. Lebogang : (Ka monyenyo) Ke a leboga ngwanake 4.9.2 Ditirwana 4.9.2.1 O bileditswe kwa seteišeneng sa maphodisa a tikologo ya gaeno mabapi le go tla go neela bopaki ka tiragalo ya go tseelwa sejanaga ke dinokwane di le pedi ka Lamatlhatso maitsiboa. Kwala mmuisano wa gago le lepodisi ka nako e. 4.9.2.2 Tsala ya gago e timeletswe ke tšhelete e a neng a e beile mo kgetsaneng ya gagwe. Ke wena yo a neng a na le ena fa tšhelete e timela. Kwala puisano fa gare ga gago le ena. 55"